กทช.ลุยตั้งอินเตอร์เน็ตชุมชน400แห่ง
กทช. รุกงานบริการโทรคมนาคมพื้นฐานโดยทั่วถึงและบริการเพื่อสังคม ตั้งอินเตอร์เน็ตชุมชน 400 แห่งภายใน 1 ปี&nbsp; เน้นพื้นที่ระบบโทรคมนาคมเข้าไม่ถึงก่อน หวังช่วยพัฒนาความรู้ให้ประชาชน&nbsp;
25 พ.ย. 2553

กทช. รุกงานบริการโทรคมนาคมพื้นฐานโดยทั่วถึงและบริการเพื่อสังคม ตั้งอินเตอร์เน็ตชุมชน 400 แห่งภายใน 1 ปี  เน้นพื้นที่ระบบโทรคมนาคมเข้าไม่ถึงก่อน หวังช่วยพัฒนาความรู้ให้ประชาชน  
นายสุรนันท์ วงศ์วิทยกำจร กรรมการในคณะกรรมการกิจการโทรคมนาคมแห่งชาติ(กทช.) เปิดเผยว่า ขณะนี้ กทช.อยู่ระหว่างจัดให้มีศูนย์อินเตอร์เน็ตชุมชนประมาณ 400 แห่ง เพื่อให้เป็นศูนย์เล่น เรียนรู้ของชุมชน โดยเฉพาะในพื้นที่ชนบท หรือพื้นที่ที่การบริการโทรคมนาคมยังไม่ทั่วถึงหรือไม่เพียงพอแก่ความต้องการ ไม่มีศักยภาพพัฒนาพื้นที่เป็นเชิงพาณิชย์ได้ เพื่อให้ประชาชนได้มีโอกาสเข้าถึงบริการโทรคมนาคมและข้อมูลสารสนเทศนำไปพัฒนาศักยภาพและความรู้ ประยุกต์ใช้ในชีวิตประจำวัน สร้างโอกาสและความเข้มแข็งให้กับชุมชน
นายสุรนันท์ กล่าวว่า กทช.ได้จัดทำแบบขอรับการจัดตั้งศูนย์อินเตอร์เน็ตชุมชนให้องค์กรปกครองส่วนท้องถิ่นหรือชุมชนที่สนใจสามารถสอบถามรายละเอียดได้ที่ สำนักการบริการอย่างทั่วถึง หรือที่เว็บไซด์ www.ntc.or.th และจะต้องยื่นคำขอเข้ามาภายในวันที่ 30 พฤศจิกายน 2553 เพื่อพิจารณาคัดเลือกพื้นที่ที่เหมาะสมในการจัดตั้งศูนย์อินเตอร์เน็ตชุมชนให้ได้ภายในเดือนมกราคม 2554 และจะมอบหมายให้ผู้รับใบอนุญาตประกอบกิจการโทรคมนาคมรับไปดำเนินการติดตั้งให้แล้วเสร็จภายใน 1 ปี  
สำหรับงบประมาณที่ใช้ในการจัดตั้งศูนย์ฯดังกล่าว จะต้องจัดให้มี คอมพิวเตอร์ส่วนบุคคลพร้อมระบบปฏิบัติการ 10 ชุด, คอมพิวเตอร์แม่ข่าย 1 ชุด, ระบบอุปกรณ์เครือข่ายพร้อมอินเตอร์เน็ตความเร็วสูง 1 ระบบ, เครื่องพิมพ์เลเซอร์ ออล อิน วัน 1 เครื่อง, โทรทัศน์ 1 เครื่อง ,จานรับสัญญาณดาวเทียม 1 ชุด, เครื่องเล่นดีวีดี 1 เครื่อง, เครื่องปรับอากาศ 1 เครื่อง, โต๊ะ เก้าอี้ 11 ชุด นอกจากนั้นยังมีค่าใช้จ่ายในการปรับปรุงและตกแต่งสถานที่ในระยะเริ่มแรก ค่าใช้จ่ายประชาสัมพันธ์ในท้องถิ่น ค่าใช้จ่ายฝึกอบรมผู้ดูแลศูนย์และค่าใช้จ่ายในการบริหารจัดการศูนย์ด้วย